Správa o stave prác na vypracovaní Národného strategického referenčného rámca SR na programové obdobie 2007 až 2013
(stav k 15. 3. 2006)

I.	Plnenie jednotlivých úloh v období od 16. 12. 2005 do 15. 3. 2006, ktoré vyplynuli z harmonogramu vypracovania Národného strategického referenčného rámca a z uznesenia vlády SR č. 832 z 19. 10. 2005

a.	   Programovanie NSRR - príprava a finalizácia dokumentu Národný strategický referenčný rámec 2007 – 2013

Stav za obdobie od 16. 12. 2005 do 15. 3. 2006: 

Práce na Národnom strategickom referenčnom rámci SR na roky 2007 – 2013 sa v sledovanom období sústreďovali na dokončenie úloh vypývajúcich z aktualizovaného harmonogramu vypracovania Národného strategického referenčného rámca SR na obdobie 2007 až 2013 (NSRR) schváleného uznesením vlády SR č. 12 z 12. januára 2005 
a predovšetkým na plnenie úloh vyplývajúcich z uznesenia vlády SR č. 832 z 19. októbra 2005, ktorým vláda schválila prvú verziu Národného strategického referenčného rámca a zároveň určila ďalší postup prác na NSRR na obdobie 1. štvrťroka 2006.

Z uznesenia vlády č. 832/2005 vyplynuli pre Ministerstvo výstavby a regionálneho rozvoja (ďalej MVRR SR) a ďalšie ústredné orgány štátnej správy, resp. orgány regionálnej samosprávy úlohy alebo odporúčania, ktoré definovali ďalší postup prác, predovšetkým na dopracovaní špecifických priorít NSRR a na zásobníku projektov podľa metodických usmernení MVRR SR. Pokračovala práca medzirezortnej pracovnej skupiny a expertnej skupiny Partnerstvo pre národný rámec. Podarilo sa z väčšej časti odstrániť nedorozumenia, ktoré vznikli v súvislosti s pôsobením mimovládnych organizácií v partnerstve a obnovila sa vzájomná komunikácia. MVRR SR spracovalo sumarizáciu zásobníkov projektov, ktoré spracovali aj na základe podkladov zo samosprávnych krajov a za spolupráce Združenia miest a obcí Slovenska, relevantné rezorty podľa špecifických priorít. 
	Dňa 12. januára 2006 bola v gescii MVRR SR ustanovená pracovná skupina, ktorá bude riešiť spôsob zapojenia vyšších územných celkov do implementačných procesov v budúcom programovom období v rámci navrhovaného Regionálneho operačného programu. Presun kompetencií na regionálne orgány (resp. regionálne sprostredkovateľské orgány vytvorené pod riadiacim orgánom na úrovni NUTS 2 – SO/RO) je na obidvoch stranách považovaný za proces postupný, ktorý potrvá až do roku 2010 v súlade s tým, ako budú samosprávne kraje na plnenie svojich kompetencií pripravené. 
Materiál „Národný strategický referenčný rámec 2007 - 2013“, ktorý vláde SR predloží koncom marca 2006 minister výstavby a regionálneho rozvoja, svojou štruktúrou nadväzuje na 1. verziu NSRR schválenú vládou SR dňa 19. októbra 2005. Oproti 1. verzii obsahuje podrobnejšie rozpracovanú operačnú časť, v ktorej je navrhnutá štruktúra riadiacich orgánov a sú definované operačné programy a ich prioritné osi. 
Minister výstavby a regionálneho rozvoja SR listom z 2. marca 2006 požiadal predsedu vlády SR o predĺženie termínu plnenia úlohy C.4 z uznesenia vlády SR č. 832/2005 - predložiť návrh Národného strategického referenčného rámca na rokovanie vlády - z  15. 3. 2006 na 31. 3. 2006 z dôvodu predloženia materiálu na rokovanie výboru NR SR pre európske záležitosti, aby sa dosiahla čo najväčšia zhoda na základnej filozofii materiálu u širokého domáceho politického spektra. Predseda vlády SR listom z 9. marca 2006 vyslovil súhlas so splnením uvedenej úlohy v termíne do 31. marca 2006. 

Po schválení NSRR vládou SR sa predpokladá nahradenie predkladania pravidelných štvťročných správ o stave prác na spracovaní NSRR predkladaním pravidelných štvrťročných správ o stave pripravenosti Slovenskej republiky na čerpanie štrukturálnych fondov a Kohézneho fondu v programovom období 2007 – 2013, ktoré bude vláde SR predkladať minister výstavby a regionálneho rozvoja SR v spolupráci s podpredsedom vlády, ministrom financií SR a podpredsedom vlády pre európske záležitosti, ľudské práva a menšiny.

Schválenie Národného strategického referenčného rámca SR  2007 – 2013 otvorí cestu pre budúce riadiace orgány na začatie prác na príprave operačných programov a umožní viesť neoficiálne konzultácie o NSRR s Európskou komisiou. Otvorenie oficiálnych rokovaní SR s Komisiou je podmienené schválením potrebnej legislatívy (nariadení EÚ) a Strategických usmernení spoločenstva orgánmi EÚ.

II.	Spolupráca so sociálnymi a ekonomickými partnermi – prehľad stretnutí a ich záverov od 16. 12. 2005 do 15. 3. 2006

V období od 16. 12. 2005 do 15. 3. 2006 sa k problematike prípravy budúceho NSRR uskutočnilo 9 dvojstranných i mnohostranných stretnutí v pracovných skupinách na rôznych úrovniach, ktoré sú popísané v tejto kapitole. 

a.	   Na úrovni EK - SR  

Technické konzultácie s Európskou komisiou k príprave NSRR

Miesto, termín: MVRR SR, 26. 1. 2006
Program: Cieľom stretnutia bolo informovať zástupcov EK o aktuálnom stave prác na NSRR 2007 – 2013 a plánovaných krokoch a prediskutovať otvorené otázky v súvislosti s prípravou NSRR. 
Priebeh a hlavné závery zo stretnutia: 
Na stretnutí sa diskutovalo predovšetkým o týchto otázkach:
-	termín a mechanizmus predkladania NSRR  2007 – 2013 Európskej komisii, 
-	geografické pokrytie územia SR v rámci operačného programu Technická pomoc, 
-	možnosť vypracovania jedného operačného programu financovaného z Európskeho sociálneho fondu pre oba ciele (pre celé územie SR),
-	podpora vedy a výskumu v Bratislavskom samosprávnom kraji (v kontexte nízkej alokácie pre cieľ Regionálna konkurencieschopnosť a zamestnanosť).

b.	   Stretnutia so zástupcami rezortov 

Medzirezortná pracovná skupina generálnych riaditeľov a riaditeľov odborov pre prípravu NSRR SR

Poradové číslo stretnutia: 14
Miesto, termín: MVRR SR,  10. 2. 2006
Účastníci: zástupcovia zainteresovaných rezortov.
Program: diskusia a pripomienkovanie predloženého návrhu NSRR 2007 - 2013. 
Priebeh a hlavné závery zasadania: Zástupcovia jednotlivých rezortov sa vyjadrili k príslušným častiam dokumentu. V rámci diskusie boli prezentované rôzne návrhy rezortov na finančné alokácie. Stanovenie finančných alokácií na jednotlivé špecifické priority bude však predmetom osobitných rokovaní. Diskusia sa taktiež venovala počtu a štruktúre operačných programov, riadiacim orgánom, možnostiam delegovania právomocí na regionálne orgány (resp. regionálne SO/RO na úrovni NUTS 2) a námetom k obsahu kontextových ukazovateľov. 
Na záver stretnutia boli členovia pracovnej skupiny informovaní o ďalšom  postupe prác v súvislosti s uvedeným materiálom – predloženie na medzirezortné pripomienkové konanie a následne na rokovanie vlády SR. 

c.	   So zástupcami regiónov 

Pracovné  stretnutie koordinátorky pre NSRR so zástupcami regiónov k problematike prípravy implementácie 

Miesto, termín: MVRR SR,  12. 1. 2006
K pracovnému stretnutiu došlo na základe rokovania predstaviteľov niektorých  samosprávnych krajov s ministrom výstavby a regionálneho rozvoja v Tatranskej Lomnici dňa 27. 10. 2005. Cieľom bolo založiť pracovnú skupinu, ktorá sa bude zaoberať prípravou zapojenia samosprávnych krajov do procesu implementácie v pripravovanom Regionálnom operačnom programe. 
Išlo o úvodné stretnutie, na ktorom mali nominovaní predstavitelia samosprávnych krajov diskutovať o zapojení samosprávnych krajov do implementácie Regionálneho operačného programu v programovom období 2007 - 2013. 
Členovia pracovnej skupiny vyjadrili potrebu existencie jedného riadiaceho orgánu v prípade priorít, ktoré by mohli implementovať samosprávne kraje a tým by malo byť MVRR SR. Prediskutovali sa možnosti založenia samostatných implementačných jednotiek a otázka úrovne, na ktorej by mali byť vytvorené. Zástupca Prešovského samosprávneho kraja zdôraznil požiadavku zaradenia cestovného ruchu do Regionálneho operačného programu.   

Pracovné stretnutie predsedov samosprávnych krajov s ministrom výstavby a regionálneho rozvoja SR

Dňa 31. januára 2006 sa v Bratislave uskutočnilo pracovné stretnutie predsedov všetkých samosprávnych krajov s ministrom výstavby a regionálneho rozvoja SR. Cieľom stretnutia bola diskusia o návrhu zapojenia samosprávnych krajov do systému implementácie Regionálneho operačného programu. Minister výstavby a regionálneho rozvoja SR predstavil mieru zapojenia vyšších územných celkov  do implementácie Regionálneho operačného programu, ktorá bude výrazne posilnená v porovnaní s programovým obdobím 2004 – 2006. Ďalej prebehla diskusia najmä o celkovej genéze možností zapojenia a o príprave na tento stav. 

Pracovné  stretnutie koordinátorky pre NSRR so zástupcami regiónov k problematike prípravy implementácie 

Miesto, termín: MVRR SR,  10. 2. 2006

Účastníci: Na stretnutí sa zúčastnili zástupcovia samosprávnych krajov, zástupcovia MF SR a generálny riaditeľ Agentúry na podporu regionálneho rozvoja (APRR), ktorý bude v budúcnosti viesť túto pracovnú skupinu. 
Program: Cieľom stretnutia bola diskusia o predbežnom rámcovom materiáli „Návrh spôsobu zapojenia samosprávnych krajov do systému implementácie Regionálneho operačného programu“ (ďalej len „návrh“). 
Predložený materiál slúžil ako podklad ku stretnutiu a bol prerokovaný aj na stretnutí ministra výstavby a regionálneho rozvoja s predsedami samosprávnych krajov dňa 31. januára 2006. Spomínaný „návrh“ je súčasťou Národného strategického referenčného rámca ako príloha č. 10. Hlavnou témou diskusie bola myšlienka postupne presunúť všetky kompetencie v rámci implementácie Regionálneho operačného programu na SO/RO vytvorené na úrovni NUTS 2 do roku 2010.  Diskusia bola tematicky členená do troch nosných bodov: (1) Priority implementované na regionálnej úrovni, (2) SO/RO na regionálnej úrovni, (3) Proces delegovania úloh riadiacim orgánom na SO/RO a harmonogram delegovania týchto úloh. Prekonzultované boli  zásady, podľa ktorých bude potrebné postupovať. MF SR zdôraznilo potrebu ďalej dopracúvať materiál a zároveň požiadalo o možnosť spolupracovať na tomto materiáli. 

d.	   So všetkými sociálnymi a ekonomickými partnermi  

Konferencie a iné informačné aktivity  o Národnom strategickom referenčnom rámci

Konferencia v Košiciach a v Bratislave

Ministerstvo výstavby a regionálneho rozvoja SR usporiadalo pod záštitou ministra výstavby a regionálneho rozvoja dve národné konferencie na tému Národný strategický referenčný rámec Slovenskej republiky na programové obdobie 2007 – 2013. Konferencie sa konali v dňoch 28. 2. 2006 v Košiciach (za účasti takmer 120 účastníkov zo stredného a východného Slovenska) a 2. 3. 2006 v Bratislave (za účasti viac ako 200 účastníkov zo západného Slovenska vrátane Bratislavy). Cieľom konferencií bolo predstavenie aktuálnej verzie dokumentu a za účasti vedúcich osobností ekonomického, vedeckého, politického a spoločenského života Slovenska vytvoriť priestor pre otvorenú a odbornú diskusiu širokej verejnosti. V rámci konferencií zástupcovia jednotlivých rezortov predstavili strategické priority pre nasledujúce programové obdobie Infraštruktúra a regionálna dostupnosť; Inovácie, informatizácia a znalostná ekonomika; Ľudské zdroje a vzdelávanie, ktoré budú podporované zo zdrojov Európskej únie.  

Obe konferencie sa stretli so záujmom širokej verejnosti, zástupcov zainteresovaných rezortov, médií, pozvaných hostí, zástupcu Európskej komisie a boli sprevádzané podnetnými diskusiami.

Ďalšie informačné aktivity v sledovanom období
-	Prezentácia NSRR vrátane diskusie v rámci podnikateľského klubu ECONET Platforma, dňa 7. 2. 2006 v Bratislave. 
-	Prezentácia NSRR spolu s diskusiou k tejto téme na zasadnutí pracovnej skupiny IV Regionálna politika a regionálny rozvoj v rámci Národného konventu EÚ, ktoré sa uskutočnilo dňa 23. 2. 2006 v Bratislave. 
-	Rádio Regina v dňoch 24. 2. – 1. 3. 2006 v pravidelných intervaloch vysielalo krátku informáciu o podstate a obsahu NSRR SR a o pripravovaných konferenciách v Košiciach a  Bratislave. 
 
Expertná pracovná skupina „Partnerstvo pre národný rámec“

Poradové číslo stretnutia: 8
Miesto, termín: MVRR SR,  27. 2. 2006
Účastníci: zástupcovia rezortov, jednotlivých samosprávnych krajov, zástupcovia Ekonomického ústavu SAV a zástupcovia ostatných sociálno-ekonomických partnerov. Stretnutie viedla koordinátorka pre NSRR.
Program: diskusia k návrhu materiálu Národný strategický referenčný rámec SR  2007 – 2013, ktorý bol predmetom medzirezortného pripomienkového konania. 
Priebeh a hlavné závery zasadania: Zo strany jednotlivých partnerov  odzneli k materiálu pripomienky, najmä k téme finančných alokácií jednotlivých operačných programov. Členovia skupiny boli informovaní, že podklady pre rokovania o finančných alokáciách sa v súčasnosti pripravujú na MVRR SR a budú prekonzultované s MF SR. Ďalšie pripomienky sa týkali SO/RO, počtu operačných programov a príslušných riadiacich orgánov. 

Rada vlády SR pre regionálnu politiku a dohľad nad štrukturálnymi operáciami a Rada vlády pre trvalo udržateľný rozvoj
 
Miesto, termín: Úrad vlády SR,  9. 3. 2006
Po skončení medzirezortného pripomienkového konania bol dokument NSRR predložený na spoločné rokovanie Rady vlády pre regionálnu politiku a dohľad nad štrukturálnymi operáciami a Rady vlády pre trvalo udržateľný rozvoj. Cieľom stretnutia bolo prerokovať obsah materiálu so zástupcami samosprávnych krajov a prizvaných sociálno-ekonomických partnerov a informovať ich o ďalšom postupe prác v súvislosti s riešením a zapracovávaním pripomienok rezortov, regiónov a ostatných partnerov do materiálu pred jeho predložením na rokovanie vlády SR. Diskutovalo sa aj o potrebe budovania administratívnych a organizačných štruktúr v súvislosti so zabezpečením dostatočnej pripravenosti na implementáciu štrukturálnych fondov v budúcom programovom období, predovšetkým Regionálneho operačného programu. Ministerstvo zdravotníctva SR v zhode s požiadavkami iných rezortov žiadalo vytvoriť vlastný operačný program Modernizácia zdravotníctva, ktorého bude riadiacim orgánom a v ktorom budú alokované všetky finančné prostriedky z fondu ERDF určené na modernizáciu zdravotníctva. 
Rada vlády SR pre regionálnu politiku a dohľad nad štrukturálnymi operáciami a Rada vlády SR pre trvalo-udržateľný rozvoj: 1/ odporúča  MVRR SR, aby vyhodnotilo pripomienky účastníkov rokovania a zahrnulo ich do materiálu, 2/ odporúča, aby materiál predložilo MVRR SR na rokovanie výboru NR SR pre európske záležitosti, 3/ odporúča, aby MVRR SR následne predložilo materiál na rokovanie vlády SR koncom mesiaca marec 2006.

Výbor pre štrukturálne fondy a pre Kohézny fond   

Miesto, termín: MVRR SR, 20. 12. 2005
V 3. bode programu rokovania výboru vystúpila koordinátorka pre NSRR a informovala o postupe prác na NSRR. Osobitne sa zmienila o  štyroch vypracovaných usmerneniach, ktoré sa týkali jednak vypracovania špecifických priorít, prípravy ex ante hodnotenia a prípravy zásobníkov projektov. Informovala aj o rokovaní s regiónmi, so ZMOS a s ÚMS k príprave zásobníka projektov, ktoré sa uskutočnilo dňa 12.12.2005.  Na tomto stretnutí sa prerokoval postup a mechanizmus, ako sa budú projekty v regiónoch zbierať. Ďalej informovala, že v decembri 2005  a januári 2006 prebehnú práce na špecifických prioritách a zásobníkoch projektov na jednotlivých rezortoch v spolupráci so samosprávnymi krajmi, s tým, že ukončenie sa očakáva do 31. 1. 2006. V reakcii na položenú otázku o účele vypracovania zásobníka projektov uviedla, že je pripravovaný pre indikatívne účely a na zistenie absorbčnej schopnosti jednotlivých priorít. 

Výbor pre štrukturálne fondy a pre Kohézny fond   

Miesto, termín: MVRR SR, 14. 3. 2006
Koordinátorka pre NSRR informovala o postupe práce na NSRR, ktorý bol predmetom rokovania Medzirezortnej pracovnej skupiny 10. februára 2006, expertnej pracovnej skupiny Partnerstvo pre Národný rámec dňa 27. februára 2006 a spoločného zasadnutia Rady vlády SR pre regionálnu politiku a dohľad nad štrukturálnymi operáciami a Rady vlády SR pre trvalo udržateľný rozvoj dňa 9. marca 2006. Od 16. 2. 2006 do 1. 3. 2006 bol materiál v procese  medzirezortného pripomienkového konania. Do konca marca 2006 bude dokument predložený  na rokovanie vlády SR. V diskusii odznela závažná informácia zo strany MDPT SR a MŽP SR o tom, že sa nový zákon č. 24/2006 o posudzovaní vplyvov na životné prostredie (SEA) vzťahuje aj na pripravované operačné programy, čo môže spôsobiť predĺženie termínov vypracovania operačných programov.